b'\n_START_ARTICLE_\nCircuit de Monaco\n_START_PARAGRAPH_\nCircuit de Monaco je cestno dirkali\xc5\xa1\xc4\x8de, ki poteka po javnih cestah Monte Carla in La Condamina, okoli pristani\xc5\xa1\xc4\x8da Monaka. Dirkali\xc5\xa1\xc4\x8de je v uporabi le en konec tedna v maju, ko gosti dirko Formule 1, Veliko nagrado Monaka. _NEWLINE_Idejo za dirko Formule 1 po cestah Monaka je prvi predstavil Anthony Noghes, predsednik Mona\xc5\xa1kega avtomobilskega kluba in dober prijatelj vladajo\xc4\x8de dru\xc5\xbeine Grimaldi. Prva dirka je potekala leta 1929, dobil pa jo je William Grover-Williams z Bugattijem._NEWLINE_Dirkali\xc5\xa1\xc4\x8de je mnogokrat imenovano kar Monte Carlo, ker ve\xc4\x8dji del steze poteka v mona\xc5\xa1ki soseski Monte Carlo._NEWLINE_Zaradi ozke in valovite narave dirkali\xc5\xa1\xc4\x8da, dosti ve\xc4\x8djo veljavo daje talentiranosti dirka\xc4\x8da, kot mo\xc4\x8di motorja. Kljub temu pa omogo\xc4\x8da zelo majhno mo\xc5\xbenost prehitevanja, saj je steza ozka in nevarna. Mnogokrat primerjajo dirkanje na tej stezi kot vo\xc5\xbenjo s kolesom po kopalnici, ali po besedah Nelsona Piqueta, kot vo\xc5\xbenjo s helikopterjem po svoji dnevni sobi._NEWLINE_Vo\xc5\xbenja skozi slavni tunel je za dirka\xc4\x8de zelo zahtevna zaradi hitre menjave teme in svetlobe na enem najhitrej\xc5\xa1ih odsekov steze._NEWLINE_Dirkali\xc5\xa1\xc4\x8de je znano kot bolj nevarno od pravih dirkali\xc5\xa1\xc4\x8d Formule 1. Kljub temu zaradi glamuroznosti in zgodovinske pomembnosti, ki sta povezana s to dirko, \xc5\xa1e vedno trdno ostaja na koledarju dirk Formule 1. Toda nekateri trdijo, da to dirkali\xc5\xa1\xc4\x8de ni primerno in si \xc5\xbeelijo, da bi bilo umaknjeno s koledarja dirk._NEWLINE_\xc5\xbde omenjena majhna mo\xc5\xbenost prehitevanja poraja dvome v pravo dirkanje na tej stezi, saj naj bi veljalo, da je prvo \xc5\xa1tartno mesto \xc5\xbee polovica zmage; odlo\xc4\x8dajo pa \xc5\xa1e tr\xc4\x8denja, okvare in postanki v boksih.'